ב-21 בספטמבר בפרק של התוכנית "Raw", אנדרדה ואנג'ל גרזה ניצחו את דומיניק מיסטריו והומברטו קאריו ואת סת' רולינס ומרפי בקרב זוגות משולש אשר קבע את הטוענים לכתר לאליפות הזוגות של Raw נגד הסטריט פרופיטס (אנג'לו דוקינס ומונטז פורד) באירוע התנגשות של אלופים. קרב זה שימש כקרב חוזר בין הצמדים לאחר שאלופי הזוגות הגנו בהצלחה על חגורות האליפות נגד הטוענים לכתר באירוע סאמרסלאם.
ב-21 בספטמבר בפרק של התוכנית "Raw", זלינה וגה, שפצחה בקריירת יחידים וזנחה את אנדרדה ואנג'ל גרזה, ניצחה את מיקי ג'יימס בקרב אשר קבע את זהות הטוענת לכתר לאליפות הנשים של Raw, שתתמודד מול אסקה במופע המקדים לאירוע התנגשות של אלופים. עם זאת, הקרב קודם לאירוע עצמו ובמקומו הקרב על אליפות הזוגות של סמאקדאון הוקדם למופע המקדים.
במופע המקדים לאירוע סאמרסלאם, אפולו קרוז הגן בהצלחה על אליפות ארצות הברית נגד MVP, כאשר חבריו לקבוצת The Hurt Business, בובי לאשלי ואלוף 24/7, שלטון בנג'מין הורחקו מהזירה. לילה לאחר מכן בפרק של התוכנית "Raw", התקיימה תחרות הורדת ידיים בין קרוז ללאשלי שמי שהנחה אותה היה חבר היכל התהילה, מארק הנרי. תחרות זו הסתיימה בניצחונו של קרוז. לאחר מכן, נקבע קרב בין קרוז ללאשלי על אליפות ארצות הברית לאירוע פייבאק. בקרב זה ביניהם, לאשלי ניצח וזכה באליפות ארצות הברית בפעם השנייה בקריירה שלו. לאחר הקרב, קרוז תקף את לאשלי עד שחברי קבוצת The Hurt Business הדפו אותו ואף הצהיר שהוא ישיב אליו את חגורת האליפות שאיבד. כתוצאה מכך, קרב חוזר בין השניים נקבע לאחר מכן לאירוע התנגשות של אלופים.
קרבות מבוטלים.
באירוע פייבאק, ניה ג'קס ושיינה בייזלר זכו באליפות זוגות הנשים של ה-WWE, בעוד שבקרב זוגות שנערך במופע המקדים לאירוע, ה-Riott Squad (רובי ריוט וליב מורגן) ניצחו את The IIconics (פייטון רויס ובילי קיי). לילה לאחר מכן בפרק של התוכנית "Raw", ה-Riott Squad התמודדו מול The IIconics בקרב חוזר, כשהתניית הקרב הייתה שהמנצחות בו יקבלו קרב על אליפות זוגות הנשים של ה-WWE, בעוד שהמפסידות יהיו חייבות להיפרד. ה-Riott Squad ניצחו בקרב וכתוצאה מכך קיבלו הזדמנות עתידית להתמודד על חגורות אליפות הזוגות. לעומת זאת, פייטון רויס ובילי קיי נפרדו. הקרב שהובטח ל-Riott Squad הוכרז לאחר מכן באופן רשמי לאירוע התנגשות של אלופים. לעומת זאת, שעות ספורות בלבד לפני האירוע, גם ג'קס וגם בייזלר לא היו כשירות להתחרות וכתוצאה מכך הקרב בוטל.
ב-11 בספטמבר בפרק של התוכנית "סמאקדאון", ניקי קרוס ניצחה את אלכסה בליס, לייסי אוואנס וטמינה בקרב מרובע אשר קבע את זהות הטוענת לכתר לאליפות הנשים של סמאקדאון, שתתמודד מול ביילי באירוע התנגשות של אלופים. לעומת זאת, שעות ספורות בלבד לפני האירוע, הקרב בוטל לאחר שקרוס לא הייתה כשירה להתחרות. באירוע עצמו, ביילי הגנה על תוארה נגד אלופת הנשים של Raw, אסקה.
אירוע.
מופע מקדים.
במהלך המופע המקדים לאירוע התנגשות של אלופים, דווח שאלופות זוגות הנשים של ה-WWE, ניה ג'קס ושיינה בייזלר, שהיו אמורות להגן על חגורות האליפות שלהן נגד ה-Riott Squad (רובי ריוט וליב מורגן), וניקי קרוס, שהייתה אמורה להתמודד מול ביילי על אליפות הנשים של סמאקדאון, אינן כשירות להתחרות באירוע. כתוצאה מכך, הקרב על אליפות זוגות הנשים בוטל, בעוד שאלופת הנשים של סמאקדאון, ביילי, הייתה מתוכננת לשאת דברים בנוגע לקרב שלה יותר מאוחר באירוע.
המופע המקדים הכיל קרב אחד בודד, ובו סזארו ושינסקה נקאמורה הגנו על אליפות הזוגות של סמאקדאון נגד לוצ'ה האוס פארטי (קאליסטו ולינסה דוראדו) (שלוו לקרב על ידי גראן מטאליק). בסיום, נקאמורה ביצע על קאליסטו את מהלך הסיום שלו, הקינשאסה, לאחר שסזארו ביצע עליו את מהלך הג'יאנט סווינג. מהלכים אלו הספיקו לאלופי הזוגות לנצח בקרב ולהגן על התואר בהצלחה.
קרבות מקדימים.
האירוע עצמו נפתח בקרב סולם משולש שבו ג'ף הארדי הגן על האליפות הבין יבשתית נגד AJ סטיילס וסמי זיין כאשר שתי חגורות אליפות הבין יבשתית נתלו על וו התלייה (האחת של הארדי והאחת של זיין, שהיה משוכנע שהוא עדיין האלוף המכהן). סיום הקרב התנהל כך שזיין הוציא שני זוגות של אזיקים מכיס הג'קט שלו שהונח על שולחן השדרנים. הוא השתמש בזוג הראשון על הארדי על מנת לחבר בין התנוך של הארדי לבין אחד הסולמות. בזוג השני זיין השתמש כדי לאזוק את ידו אל ידו של סטיילס. סטיילס שהיה ביתרון על שני המשתתפים האחרים היה צריך לסחוב את זיין על גבו על מנת להסיר מוו התלייה את חגורות האליפות. באמצע הטיפוס של סטיילס, זיין התייצב על הסולם ושחרר את האזיקים מידו לאחר שהשתמש במפתח אשר היה מוחבא בתוך הפה שלו. בנוסף, הוא אזק את סטיילס, שהיה עסוק במאבק נגד הארדי, לסולם שעליו היה נמצא. לאחר מכן, זיין ניצל זאת על מנת לטפס במעלה הסולם ולהסיר מוו התלייה את חגורות האליפות. כתוצאה מכך, זיין ניצח בקרב והפך לאלוף הבין יבשתי הבלתי מעורער. לאחר הקרב, זיין הצהיר שהוא לא האלוף החדש, אלא עדיין האלוף שלא הפסיד את תוארו מלכתחילה.
בקטע מאחורי הקלעים, התקיים קרב על אליפות 24/7, שבו דרו גולאק מסמאקדאון הפתיע והצמיד את האלוף, R-טרות', על מנת לזכות בתואר זה בפעם הראשונה בקריירה שלו.
אז, אסקה הגנה על אליפות הנשים של Raw נגד זלינה וגה. בסיום, אסקה הכריחה את וגה להיכנע למהלך ההכנעה שלה, האסקה לוק. לאחר הקרב, אסקה הצהירה שווגה לא הייתה מוכנה עבורה; לעומת זאת, היא קדה קידה בפני וגה כאות כבוד, כאשר האחרונה הגיבה בתקיפת אסקה.
בקרב שבא לאחר מכן, בובי לאשלי (שלווה לקרב על ידי MVP ושלטון בנג'מין) הגן על אליפות ארצות הברית נגד אפולו קרוז (שלווה לקרב על ידי ריקושט). לאשלי הכניע את קרוז לניצחון לאחר שביצע עליו את אחיזת הפול נלסון, שהוכרה כעת בשם The Hurt Lock, על מנת להגן על תוארו בהצלחה.
בקרב הרביעי, הסטריט פרופיטס (אנג'לו דוקינס ומונטז פורד) הגנו על אליפות הזוגות של Raw נגד אנדרדה ואנג'ל גרזה. היה נראה שסיום הקרב התנהל באופן מאולתר כאשר דוקינס ביצע על אנדרדה את מהלך הסקיי היי סלאם ולאחר מכן הצמיד אותו. אנדרדה יצא מניסיון הספירה לאחר שתי שניות, בעוד שהשופט המשיך אל עבר ספירת שלוש שניות, מה שהוביל לניצחונם של הסטריט פרופיטס ושמירתם על חגורות האליפות. לאחר מכן, דווח שגרזה ספג פציעה בברכו ולכן הקרב הסתיים מוקדם מהצפוי.
מאחורי הקלעים, דרו גולאק רואיין על ידי קיילה ברקסטון לגבי הזכייה שלו באליפות 24/7. לעומת זאת, R-טרות' תקף אותו, כשחבט בראשו בעזרת קערת קייטרינג מברזל, ולאחר מכן הצמיד אותו לניצחון, שהקנה לו זכייה מספר ארבעים בתואר.
לאחר מכן, אלופת הנשים של סמאקדאון, ביילי, נשאה דברים לגבי קרב ההגנה שלה על התואר, שבו היא הייתה מתוכננת להתמודד מול ניקי קרוס. מאחר שקרוס לא הייתה כשירה להתחרות, ביילי הציבה אתגר פתוח על תוארה בפני כל מתאבקת. לאחר שהיה נראה שאף אחת לא נענתה בחיוב, ביילי חגגה את ניצחונה כתוצאה מפרישה. לעומת זאת, אלופת הנשים של Raw, אסקה, הגיעה ונענתה בחיוב לאתגר. בסיום, ביילי תקפה את אסקה בעזרת כיסא, מה שהוביל לניצחונה של אסקה כתוצאה מפסילה ובנוסף הוביל להגנה מוצלחת של ביילי על התואר. לאחר הקרב, שותפתה לשעבר של ביילי, סשה בנקס (שהותקפה על ידי ביילי כמה שבועות קודם לכן) הופיעה ותקפה את ביילי בעזרת כיסא.
בקרב הלפני אחרון, דרו מקינטייר הגן על אליפות ה-WWE נגד רנדי אורטון בקרב אמבולנס. במהלך הקרב, אורטון הותקף על ידי אגדות, שאותם תקף בעצמו במהלך החודשים האחרונים, כולל ביג שואו, כריסטיאן ושון מייקלס. בסיום, מקינטייר ביצע את מהלך הסיום שלו, ה-Claymore Kick, והשליך אותו לחלק האחורי של האמבולנס. עם זאת, לפני שמקינטייר סגר את הדלתות והעניק לעצמו את הניצחון, הוא ביצע על אורטון את מהלך הסיום של אורטון, הפאנט. לאחר מכן, הוא סגר את הדלתות על אורטון וכתוצאה מכך השיג את הניצחון בקרב, שהקנה לו הגנה מוצלחת על התואר. לאחר סיום הקרב, המצלמה הועברה לנהג האמבולנס שהיה לא אחר מריק פלייר, עוד אגדה שאורטון תקף במהלך דרכו.
הקרב המרכזי.
בקרב המרכזי, רומן ריינס (שלווה לקרב על ידי פול היימן) הגן על האליפות האוניברסלית נגד בן דודו, ג'יי אוסו. ריינס שלט בקרב ביד רמה ובמהלכו הוא דרש מג'יי להכיר בו כראש השבט וכראש המשפחה. ג'יי סירב לכך בכל תוקף ובסופו של דבר ביצע קאמבק, לעומת זאת, במהלך אחד מניסיונות ההצמדה שלו על ריינס, האחרון הכה אותו בעזרת מכה מתחת לחגורה תוך כדי שהוא יצא מספירת שלוש. לאחר מכן, ריינס החזיר לידיו את השליטה בקרב, כשפעם נוספת ג'יי מסרב להיענות לדרישותיו. אחיו הפצוע של ג'יי, ג'ימי אוסו, הגיע, כאשר הוא כבר היה מוכן לזרוק את המגבת הלבנה שבידו לתוך הזירה. לעומת זאת, ג'יי הפציר באחיו לא לעשות זאת. ברגעי הסיום של הקרב, ריינס הביס בצורה חסרת רחמים את ג'יי בעזרת סדרת מכות, שהספיקו כדי שג'ימי זרק את המגבת הלבנה לתוך הזירה. זריקה זו הובילה לעצירת הקרב ולניצחון ריינס כתוצאה מהכנעה טכנית, שהקנה לו הגנה מוצלחת על התואר. לאחר הקרב, ג'ימי הגיע כדי לבדוק את מצבו של ג'יי, ואמר באי רצון לריינס שהוא ראש השבט וראש המשפחה. לאחר מכן, היימן עיטר את ריינס בשרשרת דקורטיבית תוך כדי שהוא חגג את ניצחונו.
תוצאה לאורך זמן.